Bratislava 19. októbra (TASR) - Vysoká likvidita devízového trhu drží slovenskú korunu pod 40 SKK/EUR. Slovenská mena sa dnes totiž takmer nehýbala, keď sa počas celého dňa nachádzala na úrovni 39,930/970 SKK/EUR.
Výrazný pohyb zaznamenala podľa dílera Tatra banky Borisa Somorovského domáca mena koncom minulého týždňa, keď jej kurz prelomil 40-korunovú úroveň. "Vyrovnaný trh ako aj vysoká likvidita udržujú slovenskú menu stabilnou," zhodnotil situáciu na trhu díler. Okolité meny podľa neho na slovenskú korunu nemajú vplyv. Posilnenie poľského zlotého, či maďarského forintu si dnes totiž koruna vôbec nevšímala.
Do konca týždňa by sa mala podľa Somorovského domáca mena držať v pásme 39,900 až 40,050 SKK/EUR. Na trhu podľa neho v súčasnosti chýbajú akékoľvek impulzy, pričom slovenská koruna je v posledných troch mesiacoch spomedzi mien krajín bývalej V4 najstabilnejšia.
Voči doláru si dnes koruna mierne pohoršila na 31,930/980 SKK/USD, voči českej mene naopak mierne zhodnotila na 1,2705/35 SKK/CZK.